ท่องเที่ยวแบบปลอดหนี้
คนหนุ่มสาวในวัยทำงานส่วนใหญ่มักฝันถึงวันหยุดพักผ่อนที่จะได้ท่องเที่ยวต่างประเทศกับกลุ่มก๊วนอย่างน้อยปีละครั้ง และเมื่อเวลาแห่งความสุขมาถึงคุณก็ใช้จ่ายแบบจัดเต็ม ด้วยข้ออ้างว่าทำงานมาเหนื่อย ถึงเวลาเที่ยวก็ควรจะเต็มที่ แต่เมื่อกลับมาพบกับความจริงของชีวิต บิลจากบัตรเครดิตส่งมาเรียกเก็บค่าเสียหาย ทั้งค่าที่พัก ค่าเดินทาง ค่ากิน และที่เยอะที่สุดเห็นจะเป็นค่าช็อปปิ้ง รวมๆ แล้วเป็นภาระหนี้ก้อนใหญ่ที่อาจจะต้องทยอยจ่ายไปอีกหลายเดือน ความสุขจากการท่องเที่ยวฉับพลันก็กลายเป็นความทุกข์ใจที่ต้องจ่ายหนี้ที่ก่อไว้ อันที่จริงปัญหานี้จะไม่เกิดขึ้นหากมีการวางแผนการเงินเพื่อการท่องเที่ยวค่ะ
30 ต.ค. 2555

คนหนุ่มสาวในวัยทำงานส่วนใหญ่มักฝันถึงวันหยุดพักผ่อนที่จะได้ท่องเที่ยวต่างประเทศกับกลุ่มก๊วนอย่างน้อยปีละครั้ง และเมื่อเวลาแห่งความสุขมาถึงคุณก็ใช้จ่ายแบบจัดเต็ม ด้วยข้ออ้างว่าทำงานมาเหนื่อย ถึงเวลาเที่ยวก็ควรจะเต็มที่ แต่เมื่อกลับมาพบกับความจริงของชีวิต บิลจากบัตรเครดิตส่งมาเรียกเก็บค่าเสียหาย ทั้งค่าที่พัก ค่าเดินทาง ค่ากิน และที่เยอะที่สุดเห็นจะเป็นค่าช็อปปิ้ง รวมๆ แล้วเป็นภาระหนี้ก้อนใหญ่ที่อาจจะต้องทยอยจ่ายไปอีกหลายเดือน ความสุขจากการท่องเที่ยวฉับพลันก็กลายเป็นความทุกข์ใจที่ต้องจ่ายหนี้ที่ก่อไว้ อันที่จริงปัญหานี้จะไม่เกิดขึ้นหากมีการวางแผนการเงินเพื่อการท่องเที่ยวค่ะ
การท่องเที่ยวแต่ละครั้งมีค่าใช้จ่ายไม่น้อย การวางแผนการเงินเพื่อการท่องเที่ยวจึงควรเริ่มจากการประเมินค่าใช้จ่ายต่างๆ ทั้งหมดที่คาดว่าจะเกิดขึ้น หลายคนบอกว่าเวลาไปต่างประเทศเป็นช่วงเวลาแห่งการเปิดประสบการณ์ใหม่ๆ ให้ชีวิต ตั้งใจว่าจะไม่ยอมจ่ายเงินซื้อของใดๆ ให้สิ้นเปลืองเด็ดขาด แต่เอาเข้าจริงจะทำได้อย่างที่ตั้งใจหรือไม่เป็นเรื่องที่ท้าทายจิตใจอยู่ไม่น้อย แต่ถ้าไม่แน่ใจว่าจะอดใจไหวหรือไม่ ก็ควรเผื่องบประมาณสำหรับการจับจ่ายไว้พอสมควร เมื่อประเมินงบประมาณโดยรวมได้แล้ว ก็มาดูว่าคุณมีเวลากี่เดือนก่อนถึงวันท่องเที่ยวจริง เพื่อหารเฉลี่ยออกมาให้รู้ว่าแต่ละเดือนจะต้องกันเงินไว้เพื่อการนี้จำนวนเท่าไร จากนั้นก็ลงมือจัดสรรเงินออมต่อเนื่องทุกเดือน จนกว่าจะครบตามเป้าหมาย
พูดแบบนี้ คงมีเสียงแย้งว่าพูดง่ายทำยาก เพราะทุกวันนี้มนุษย์เงินเดือนหลายคนมีเงินใช้แค่เดือนชนเดือน ไม่มีเงินเก็บเลย ไม่รู้จะเอาเงินที่ไหนมาออม แต่เมื่อใจอยากไปซะแล้ว ปัญหาความไม่พร้อมเรื่องเงินจึงอาจถูกมองข้ามไป ยิ่งเดี๋ยวนี้บริการเที่ยวก่อนผ่อนทีหลังมีเยอะ การท่องเที่ยวแบบไม่ได้เตรียมเงินไว้จึงเกิดขึ้นได้ง่ายมาก แต่นั่นอาจหมายถึงการท่องเที่ยวที่มีต้นทุนสูงมาก หากต้องจ่ายดอกเบี้ยบัตรเครดิตที่สูงถึง 20% ต่อปี
ทางออกของปัญหานี้ อาจทำได้ด้วยการเพิ่มรายได้และลดรายจ่าย การหาทางเพิ่มรายได้ไม่ใช่เรื่องยากเกินความสามารถ ที่ต้องทำคือ หาให้พบว่าเราทำอะไรได้บ้าง และมีความตั้งใจจริง เดี๋ยวนี้เด็กรุ่นใหม่หากขยันหน่อยก็มีทางหารายได้พิเศษได้ไม่น้อย เช่น ใครที่มีความสามารถด้านภาษาอังกฤษอาจรับงานแปลทางอินเทอร์เน็ต หรือบางคนมีฝีมือในการทำเบเกอรี ก็อาจจะเปิด Facebook ขายเบเกอรีก็ได้ เพราะเดี๋ยวนี้กระแส Homemade เป็นที่นิยมมากขึ้นเรื่อยๆ ในขณะเดียวกันก็หาทางลดรายจ่ายที่ไม่จำเป็น แยกแยะให้ได้ว่าค่าใช้จ่ายฟุ่มเฟือยอยู่ตรงไหน แล้วตัดใจงดจ่ายให้ได้ เพียงทบทวนรายจ่ายฟุ่มเฟือยเพื่อหวังเก็บเงินไปเที่ยว คุณอาจค้นพบว่าที่จริงคุณไม่จำเป็นต้องจ่ายเงินซื้อของเหล่านั้นเลย 
เคล็ดลับอย่างหนึ่งที่จะช่วยให้เงินออมเพิ่มจำนวนขึ้นได้อีก คือ การออมผ่านกองทุนรวม หากออมไว้ในบัญชีออมทรัพย์จะได้ดอกเบี้ย 0.75% ต่อปี คุณอาจเปลี่ยนไปลงทุนในกองทุนรวมตลาดเงินจะได้ผลตอบแทนเพิ่มขึ้นอีกหน่อยเป็น 23% ต่อปี แม้ดูเล็กน้อยแต่ก็ไม่ควรมองข้าม เพราะเป็นเรื่องที่ทำได้ง่ายมาก การออมผ่านการลงทุนในกองทุนรวมสามารถทำได้หลากหลาย จึงใช้กับการวางแผนการเงินเพื่อวัตถุประสงค์อื่นๆ ได้ด้วย เช่น เก็บเงินซื้อรถหรือดาวน์บ้าน เพราะยิ่งระยะเวลาการลงทุนยาวขึ้น ก็ยิ่งมีโอกาสได้ผลตอบแทนสูงขึ้นกว่าการเก็บเงินในบัญชีออมทรัพย์ อยากรู้ว่าจะลงทุนในกองทุนรวมอย่างไรให้เหมาะกับวัตถุประสงค์ของคุณ ก็ลองสอบถามจากผู้แนะนำการลงทุนของทุกธนาคารหรือบริษัทหลักทรัพย์จัดการกองทุนได้เลย
การเที่ยวก่อนผ่อนทีหลัง ไม่ใช่เรื่องที่ควรทำ เกิดฉุกเฉินต้องใช้เงินในเรื่องอื่นขึ้นมา แล้วยังมีภาระต้องผ่อนหนี้ค่าเที่ยวที่สร้างไว้ ก็อาจพบความยากลำบากทางการเงินได้ การเตรียมเงินเพื่อการท่องเที่ยวไว้ให้พร้อมก่อนเดินทาง จะช่วยให้คุณปลอดภาระหนี้สินหลังการท่องเที่ยว ความสุขจากการท่องเที่ยวก็อยู่ได้นานขึ้นค่ะ